Okresná prokuratúra Trnava 
Vajanského 22, 918 67 Trnava 1

Sp. zn. : 1 Pv 64/13/2207	Trnava, 4.6.2013
EEČ : 2-21-79-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trnava
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
obvinený XXXXX

·	dňa 22.5.2013 vyhlásil, že spáchal skutok spočívajúci v tom, že 

dňa 10.12.2012 o 17.10 hod. v Trnave na ulici XXXXXej v predajni OD Billa počas prevádzky odcudzil jedno balenie pistácií 500 g, tento tovar si vložil do bundy, ktorú mal na sebe oblečenú a následne vyšiel z predajne bez zaplatenia tovaru, kde za pokladňami bol zadržaný pracovníkom SBS a odcudzený tovar mu bol odňatý a vrátený späť do predajne, čím poškodenej spol. BILLA s.r.o., XXXXX, 821 02 XXXXX, IČO: 313 47 037, spôsobil škodu vo výške 6,99- €, pričom uvedeného skutku sa dopustil napriek tomu, že bol rozhodnutím Obvodného oddelenia PZ XXXXX zo dňa 21.09.2012, č. bloku AB 924551, právoplatným dňa 21.09.2012, postihnutý blokovou pokutou vo výške 30 € za spáchanie priestupku proti majetku podľa § 50 ods. 1 zákona č. 372/1990 Zb. v znení neskorších predpisov,
	
·	poškodená spol. BILLA s.r.o., XXXXX si neuplatnila nárok na náhradu škody

·	dňa 22.5.2013 zložil na depozitný účet Okresnej prokuratúry v Trnave číslo účtu 7000230596/8180 peňažnú sumu vo výške 100,-€, určenú na všeobecne prospešné účely, z čoho 50% predstavuje suma určená Trnavskej arcidiecéznej charite, Hlavná 43, 917 01 XXXXX, IČO: 35602619 a 50% predstavuje suma určená na peňažnú pomoc obetiam trestnej činnosti.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX - mesto pod spisovou značkou ORP-29/01-TT-TT-2013.
dňa 10.12.2012 o 17.10 hod. XXXXX na ulici XXXXXej v predajni OD Billa počas prevádzky odcudzil jedno balenie pistácií 500 g, tento tovar si vložil do bundy, ktorú mal na sebe oblečenú a následne vyšiel z predajne bez zaplatenia tovaru, kde za pokladňami bol zadržaný pracovníkom SBS a odcudzený tovar mu bol odňatý a vrátený späť do predajne, čím poškodenej spol. BILLA s.r.o., XXXXX, 821 02 XXXXX, IČO: 313 47 037, spôsobil škodu vo výške 6,99- €, pričom uvedeného skutku sa obvinený dopustil napriek tomu, že bol rozhodnutím Obvodného oddelenia PZ XXXXX zo dňa 21.09.2012, č. bloku AB 924551, právoplatným dňa 21.09.2012, postihnutý blokovou pokutou vo výške 30 € za spáchanie priestupku proti majetku podľa § 50 ods. 1 zákona č. 372/1990 Zb. v znení neskorších predpisov,

Odôvodnenie: 
Uznesením povereného príslušníka Obvodného oddelenia Policajného zboru XXXXX zo dňa 23.1.2013, ČVS: XXXXX bolo podľa § 199 odsek 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX pre prečin krádeže podľa § 212 ods. 2 písm. f) Trestného zákona na tom skutkovom základe, ako je to uvedené vo výrokovej časti tohto uznesenia.

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Podľa § 10 odsek 1 Trestného zákona prečinom je 
a) trestný čin spáchaný z nedbanlivosti alebo 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

V zmysle § 215 ods. 1 Trestného poriadku prokurátor zastaví trestné stíhanie, ak
a) je nepochybné, že sa nestal skutok, pre ktorý sa vedie trestné stíhanie, 
b) nie je tento skutok trestným činom a nie je dôvod na postúpenie veci, 
c) je nepochybné, že skutok nespáchal obvinený, 
d) je trestné stíhanie neprípustné podľa § 9, 
e) obvinený nebol v čase činu pre nepríčetnosť trestne zodpovedný, 
f) obvinený mladistvý, ktorý v čase činu neprekročil pätnásty rok veku, nedosiahol takú úroveň rozumovej a mravnej vyspelosti, aby mohol rozpoznať jeho protiprávnosť alebo ovládať svoje konanie, 
g) sa schváli zmier medzi obvineným a poškodeným, alebo
h) zanikla trestnosť činu.

Vykonaným dokazovaním bolo preukázané, že obvinený XXXXX sa dopustil prečinu krádeže podľa § 212 ods. 2 písm. f) Trestného zákona, za ktorý Trestný zákon ustanovuje trest odňatia slobody až na dva roky. 

Obvinený XXXXX pri svojom výsluchu pred povereným príslušníkom PZ ako aj  v priebehu mediácie pred probačným a mediačným úradníkom Okresného súdu XXXXX slobodne, vážne a určito vyhlásil, že spáchal skutok, za ktorý je stíhaný, pričom svoje protiprávne konanie oľutoval.
	
	Poškodená spol. BILLA s.r.o., XXXXX si nárok na náhradu škody v trestnom konaní neuplatnila, nakoľko obvinený bol bezprostredne po spáchaní skutku zadržaný pracovníkom SBS a odcudzený tovar mu bol odňatý a vrátený späť do predajne.

Pri vykonaní mediácie splnomocnenec poškodenej spoločnosti BILLA s.r.o., XXXXX, 821 02 XXXXX - XXXXX súhlasila so schválením zmieru s obvineným XXXXX.

Obvinený XXXXX prostredníctvom probačného a mediačného úradníka Okresného súdu XXXXX uzatvoril dňa 22.5.2013 zmier s poškodenou spoločnosťou BILLA s.r.o. XXXXX, zastúpenou XXXXX, ktorá zároveň prehlásila, že nároky poškodeného na náhradu škody v predmetnom trestnom konaní boli uspokojené. 

Dňa 22.5.2013 obvinený XXXXX vložil na depozitný účet Okresnej prokuratúry XXXXX číslo účtu 7000230596/8180 peňažnú sumu vo výške 100,-€, určenú na všeobecne prospešné účely, z toho 50% predstavuje suma určená Trnavskej arcidiecéznej charite, Hlavná 43, 917 01 XXXXX a 50% predstavuje suma určená na peňažnú pomoc obetiam trestnej činnosti.. Táto suma je primeraná závažnosti spáchaného trestného činu.

Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospela k záveru, že ukončenie trestného stíhania obvineného rozhodnutím o schválení zmieru a zastavení trestného stíhania je dostačujúce.  

S poukazom na vyššie zmienené skutočnosti som rozhodla tak, ako je uvedené vo výrokovej časti tohto uznesenia. 

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Andrea Foltánková
prokurátorka